**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 26.01.2019, ora 08.00 –27.01.2019, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 27.01.2019, ora 7.00**

**RÂURI**

 **Debitele au fost în creştere, ca urmare a** efectului combinat al precipitaţiilor lichide căzute în interval, cedării apei din stratul de zăpadă şi propagării pe râurile din bazinele hidrografice: Jiu, Vedea, Argeş, Ialomiţa, bazinul inferior al Oltului şi pe râurile din Dobrogea și numai prin propagare pe cursul mijlociu și inferior al Someșului și cursul inferior al Mureșului.

 Pe râurile din bazinele hidrografice: Siret, Prut, bazinele superioare și mijlocii ale Mureșului și Oltului, debitele au fost staționare, iar pe celelalte râuri, în general, în scădere.

 În interval, s-au situat peste **COTELE DE ATENȚIE** râurile la stațiile hidrometrice: Orlea – Celei (180+24)-jud. GJ, Teslui – Teslui (250+48)-jud. OT și Vedea – Buzești (350+28)-jud. OT.

 Debitele se situează, în general, la valori cuprinse între 30-90% din mediile multianuale lunare, mai mari (peste 100% din normalele lunare) pe râurile din bazinele hidrografice: Lăpuș, Crasna, Barcău, Crișuri, Bega, Bârzava, Caraș, Argeș, Olt mijlociu si inferior, bazinul superior si mijlociu al Ialomiţei, Suceava, Moldova, pe cursul Siretului, pe unii afluenţi ai Bistriţei (Bistricioara, Bicaz, Cuejdiu, Iapa, Cracău) şi sub 30% din mediile multianuale pe unii afluenți ai Bârladului.

 Formațiunile de gheață (gheaţă la mal, năboi și pod de gheaţă) existente în bazinele: Vișeu, Iza, Tur, Someș, Mureș, Bega Veche, Nera, Olt, Siret, Prut, bazinele superioare ale Argeșului și Ialomiței, s-au menținut fără modificări importante, exceptând râurile din nordul țării unde au fost în ușoară intensificare.

S-au menținut zăpoarele (aglomerări de ghețuri) pe râurile la stațiile hidrometrice: Iza – Vadu Izei, Mara – Vadu Izei și Someș – Răstoci.

 Amonte de baraj ac. Izvoru Muntelui, pe râul Bistrița, jud. Neamț, fenomenele de iarnă se manifestă pe o lungime totală de 4,8 km. Râul prezintă aglomerări de ghețuri cu grosimi cuprinse între 0,10 – 2,00 m de la viaduct Poiana Largului până aval 0,4 km baraj Topoliceni, pe o lungime de 4,8 km.

 Tronsonul prezintă ochiuri şi canal dezgheţat cu lăţimi cuprinse între 1 şi 10 m pe 90% din lungime.

Este în vigoare **Atenţionarea Hidrologică nr. 3 din 26.01.2019,** iar în interval a fost emisă o **Atenționare hidrologică de fenomene imediate** pentru bazinul hidrografic Vedea**.**

**Debitele vor fi în creştere,** ca efect combinat al precipitaţiilor lichide prognozate, cedării apei din stratul de zăpadă şi propagării pe râurile din bazinele hidrografice: Vedea, Argeș, Ialomița, pe cele din Dobrogea și numai prin propagare pe cursurile inferioare ale Someșului, Mureșului și Jiului.

 Pe râurile din bazinele hidrografice: Siret, Prut și bazinele superioare și mijlocii ale Mureșului și Oltului, debitele vor fi staționare, iar pe celelalte râuri în general în scădere.

 Sunt posibile scurgeri importante pe versanţi, torenţi şi pâraie, viituri rapide pe râurile mici cu posibile efecte de inundaţii locale şi creşteri de niveluri şi debite cu posibile depăşiri ale **COTELOR DE ATENŢIE** pe unele râuri mici din bazinele Olt inferior și Vedea, ca urmare a cedării apei din stratul de zăpadă și precipitațiilor lichide prognozate.

 Formațiunile de gheață existente se vor menține fără modificări importante pe râurile din nordul țării și vor fi în diminuare și restrângere pe celelalte râuri.

**Se menţine în vigoare Atenţionarea Hidrologică nr. 3 din 26.01.2019 și Atenționarea hidrologică pentru fenomene imediate aferentă bazinului Vedea**.

**DUNĂRE**

**Debitul la intrarea în ţară** (secţiunea Baziaş) în intervalul 26-27.01.2019 **a fost staţionar, având valoarea de 4400 m3/s**, sub media multianuală a lunii **ianuarie (4950 m3/s).**

**În aval de Porţile de Fier debitele vor fi în scădere pe sectorul Gruia – Giurgiu și în creștere pe sectorul Oltenița – Tulcea**.

**Debitul la intrarea în ţară** (secţiunea Baziaş) **va fi în scădere (4300 m3/s).**

 În aval de Porţile de Fier debitele vor fi în scădere pe sectorul Gruia – Calafat, relativ staţionare pe sectorul Bechet – Călăraşi şi în creştere pe sectorul Cernavodă – Tulcea.

**2.** **Situaţia meteorologică în intervalul 26.01.2019, ora 08.00 –27.01.2019, ora 06.00**

**A.N.M.** a emis, la data de 26.01.19, o Informare **Meteorologică vizând depuneri de gheață în sud și sud-est, intensificări temporare ale vântului și ninsori la munte, în special la altitudini mari şi o Atenţionare Cod Galben, vizând polei și depuneri semnificative de gheață în sudul Moldovei și în estul, sud-estul și centrul Munteniei, după cum urmează:**

**INFORMARE METEOROLOGICĂ**: **În intervalul 26 ianuarie 2019, ora 14.00 – 27 ianuarie 2019, ora 10.00, în regiunile sudice și sud-estice pe spații relativ extinse vor fi depuneri de gheață, iar trecător și pe arii restrânse se vor mai semnala precipitații slabe, sub formă de ploaie, lapoviță și ninsoare**. **Precipitații slabe cantitativ, sub formă de ninsoare, se vor semnala în regiunile nordice și nord-estice, dar mai ales la munte, unde temporar vântul va avea intensificări, îndeosebi la altitudini mari, cu viteze la rafală de 60...70 km/h, viscolind și spulberând ninsoarea**

 **ATENŢIONARE METEOROLOGICĂ Cod Galben: În intervalul 26 ianuarie, ora 14 – 27 ianuarie, ora 10, în estul, sud-estul și centrul Munteniei, precum și în sudul Moldovei, în special în după-amiaza și seara zilei de sâmbătă (26 ianuarie) vor mai fi precipitații slabe, predominat sub formă de ploaie, ce vor continua să depună polei, iar pe tot parcursul intervalului depunerile semnificative de gheață se vor menține.**

***Notă:*** *În funcţie de evoluţia şi intensitatea fenomenelor meteorologice, Administraţia Naţională de Meteorologie va actualiza prezentul mesaj.*

Aceste 2 Mesaje: Informarea **Meteorologică şi ATENŢIONAREA METEOROLOGICĂ Cod Galben,** au fost transmise de Centrul Operativ pentru Situaţii de Urgenţă al Ministerului Apelor şi Pădurilor către*: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către următoarele Comitetele Judeţene pentru Situaţii de Urgenţă.*

***-*** *Alba, Arad, Argeş, Bacău, Bihor, Bistriţa-Năsăud, Botoşani, Braşov, Brăila, Buzău, Caraş-Severin, Călaraşi, Cluj, Constanţa, Covasna, Dâmboviţa, Dolj, Galaţi, Giurgiu, Gorj, Harghita, Hunedoara, Ialomiţa, Iaşi, Ilfov, Maramureş, Mehedinţi, Mureş, Neamţ, Olt, Prahova, Sălaj, Satu Mare, Sibiu, Suceava, Teleorman, Timiş, Tulcea, Vaslui, Vâlcea, Vrancea Şi Municipiul Bucureşti**(Toate prefecturile - 42 de prefecturi);*

***-*** *Brăila, Buzău, Călăraşi, Galaţi, Ialomiţa, Ilfov, Vrancea şi Municipiul Bucureşti (8 prefecturi) - COD Galben.*

**În ţară,** vremea a fost închisă, iar pe arii relativ extinse temporar s-au semnalat precipitații. Acestea au fost mai ales sub formă de ploaie în Dobrogea, mixte în Oltenia, Muntenia și Transilvania și predominant sub formă de ninsoare în celelalte regiuni. Îndeosebi ziua au mai fost depuneri de polei în sudul, centrul și estul Munteniei, nordul Dobrogei și izolat în Maramureș, Transilvania, Moldova și nordul Olteniei. Vântul a suflat slab și moderat, cu intensificări la munte la altitudini mari, unde rafalele au atins viteze de până la 80...85 km/h și zăpada a fost spulberată, dar pe arii restrânse și la cote mai reduse și în sudul și sud-estul teritoriului. Stratul de zăpadă era prezent la munte, unde, la ora 20,  măsura -în platformele stațiilor meteorologice- până la 228 cm la munte (în Masivul Făgăraș), în Moldova (până la 64 cm), în Maramureș (până la 37 cm), în cea mai mare parte a Transilvaniei (până la 44 cm), a Crișanei (până la 18 cm) și a Banatului (până la 19 cm), în cea mai mare parte a Olteniei (până la 41 cm), precum și în nordul și în nord-vestul Munteniei (până la 20 cm). Temperaturile maxime s-au încadrat între -5 grade la Darabani și Stânca Ștefănești și 5 grade la Întorsura Buzăului, Voineasa și Odorheiu Secuiesc. La ora 06.00 se înregistrau valori termice cuprinse între -10 grade la Roman și Târgu Neamț și 2 grade la Mangalia și Pătârlagele. Trecător s-a semnalat ceață pe suprafețe mici.

Observaţie: *de ieri de la ora 6.00 au fost în vigoare 19 atenționări cod galben pentru fenomene meteorologice periculoase imediate, după cum urmează: 8 emise de SRPV Constanța, 3 de SRPV Sibiu și CNPM pentru Muntenia, 2 de SRPV Cluj-Napoca, 2 de SRPV Craiova și 1 de SRPV Bacău.*

**La Bucureşti,** vremea s-a menținut închisă și s-a apropiat de normalul termic al perioadei. Pe parcursul zilei și seara depunerile de polei din intervalul anterior s-au menținut, iar precipitațiile mai ales sub formă de ploaie și vântul în general moderat (viteze mai mari în primele ore ale intervalului când rafalele au atins viteze în general de 40...45 km/h) au determinat trecător creșterea depunerii de gheață. Noaptea nu au mai fost precipitații, vântul a suflat slab, dar depunerile înghețate au persistat. Temperatura maximă a fost de 0 grade la toate stațiile meteorologice. La ora 6.00 se înregistrau -2 grade la Filaret și Băneasa și -1 grad la Afumați.

**3. Prognoza meteorologică în intervalul 27.01.2019, ora 08.00 –28.01.2019, ora 08.00**

**În ţară,** vremea se va ameliora și se va încălzi ușor în cea mai mare parte a țării. Temperaturile maxime se vor încadra între -3 și 7 grade, iar cele minime se vor situa între -12 grade în estul Transilvaniei și 4 grade în sudul Banatului. Cerul va fi temporar noros. Doar izolat va ninge slab în nord-vest și la munte, iar la începutul intervalului în sud-estul extrem al teritoriului vor fi precipitații predominant sub formă de lapoviță și ninsoare. Local, mai ales dimineața și noaptea, va fi ceață. Vântul va sufla slab și moderat, cu intensificări îndeosebi noaptea la munte (cu precădere în masivele sudice) și în Banat.

**La Bucureşti,** cerul va fi temporar noros și mai ales la începutul și sfârșitul intervalului temporar va fi ceață. Vântul va sufla slab și moderat. Temperatura maximă va fi de 3...4 grade, iar cea minimă de -5...-4 grade.

**4. Buletin nivometeorologic valabil pentru masivele Bucegi şi Făgăraş, masivele Țarcu – Godeanu, masivul Parâng - Șureanu, Munții Vlădeasa – Muntele Mare şi pentru Grupa Nordică a Carpaților Orientali (zona Munțiilor Călimani – Bistriței - Ceahlău),**

**emis pentru perioada 26 ianuarie 2019, ora 20.00 – 28 ianuarie 2019, ora 20.00.**

**TABEL RISCURI DE AVALANŞE**

**Buletin**

|  |  |  |
| --- | --- | --- |
| ***Masive:*** | ***PESTE 1800 m*** | ***SUB 1800 m*** |
| **FĂGĂRAŞ** | **RISC MARE (4)** | **RISC MARE (4)** |
| **BUCEGI** | **RISC MARE (4)** | **RISC ÎNSEMNAT (3)** |
| **ȚARCU – GODEANU** | **RISC MARE (4)** | **RISC ÎNSEMNAT (3)** |
| **PARÂNG - Șureanu** | **RISC MARE (4)** | **RISC ÎNSEMNAT (3)** |
| **Munții Vlădeasa – Muntele Mare** | **RISC ÎNSEMNAT (3)** | **RISC ÎNSEMNAT (3)** |
| **Grupa Nordică a Carpaților Orientali****(zona Munților Rodnei)** | **RISC ÎNSEMNAT (3)** | **RISC MODERAT (2)** |
| **Grupa Centrală a Carpaților Orientali (zona Munțiilor Călimani – Bistriței - Ceahlău):** | **RISC ÎNSEMNAT (3)** | **RISC MODERAT (2)** |

**Evoluția vremii în ultimele 24 de ore**

Vremea a fost în general închisă. Cerul a fost noros și a nins pe arii extinse. Pe arii restrânse, în Carpații Meridionali, cantitățile de apă au depăși 10 l/mp (11.6 l/mp la Bâlea Lac). Vântul a suflat moderat, cu intensificări locale de 70-80 km/h în Carpații Meridionali și izolate de peste 100 km/h în zona înaltă din Munții Tarcului, viscolind și spulberând puternic ninsoarea. Local s-a semnalat ceață asociată pe arii restrânse și cu depunere de chiciură. În general stratul de zăpadă a crescut, cu 1 până la 17 cm, dar au fost și zone în care acesta a scăzut ușor cu 1 până la 4 cm.

**STAREA STRATULUI DE ZĂPADĂ la data de 26.01.2019, ora 14.00:**

**Carpații Meridionali**: 197 cm la Cuntu, 228 cm la Bâlea-Lac, 161 cm Vf. Țarcu, 138 cm la Vf. Omu, 96 cm la Parâng, 83 cm la Păltiniș, 121 cm la Sinaia, 50 cm la Predeal, 40 cm la Fundata.

**Carpații Orientali**: 105 cm la Vf. Lăcăuți, 112 cm la Bucin, 106 cm la Vf. Călimani, 91 cm la Vf. Ceahlău- Toaca, 52 cm la Poiana Stampei, 46 cm la Vf. Iezer-Rodnei.

**Carpații Occidentali**: 140 cm la Stâna de Vale, 123 cm la Vlădeasa 1400, 105 cm la Semenic, 90 cm la Roșia Montana, 80 cm la Vf. Vlădeasa.

**EVOLUŢIA VREMII ÎN INTERVALUL: 26.01.2019, ora 20.00 – 27.01.2019, ora 20.00:**

Vremea va fi apropiată de normalul termic al perioadei. În cursul nopții, cerul se menține mai mult noros și pe arii restrâse va mai ninge slab. Ziua cerul va deveni variabil. Vântul va sufla slab și moderat, cu intensificări temporare de 60-70 km/h din sector vestic și nord-vestic, viscolind sau spulberând zăpada. Local se va semnala ceață asociată în zonele înalte și cu depuneri de chiciură.

**Peste 1800 m:** temperaturi minime: -13 la -10 gr.C; temperaturi maxime: -7 la -3 gr.C

**Sub 1800 m:** temperaturi minime: -10 la -7 gr.C; temperaturi maxime: -3 la 2 gr.C.

**EVOLUŢIA VREMII ÎN INTERVALUL: 27.01.2019, ora 20.00 – 28.01.2019, ora 20.00:**

Vremea se va încălzi. Cerul va fi temporar noros și pe arii restrânse, spre sfârșitul intervalului în Carpații Occidentali se vor semnala plecipitații mixte slabe. Vântul va sufla în general moderat, cu intensificări din sector sud-vestic, îndeosebi ziua în zona înaltă din Carpații Meridionali, unde rafalele vor depăși 80-90 km/h, spulberând zăpada. Temporar se va semnala ceață.

**Peste 1800 m:** temperaturi minime: -8 la -5 gr.C; temperaturi maxime: -4 la 0 gr.C

**Sub 1800 m:** temperaturi minime: -5 la -2 gr.C; temperaturi maxime: 0 la 6 gr.C.

 **STABILITATEA şi EVOLUŢIA STRATULUI de ZĂPADĂ:**

 **a). în masivul Făgăraș - RISC MARE (4)**

La altitudini mai mari de 1800 m a nins abundent în ultimele zile, iar stratul a crescut semnificativ. Partea superioară, foarte instabilă a stratului de zăpadă măsoară pe alocuri 50-60 cm. Îndeosebi pe versanții cu expunere nordică sunt prezente și plăci de vânt cu grosimi semnificative, ce se pot rupe cu ușurință chiar și la supraîncărcări slabe. În locurile adăpostite sunt depozite însemnate de zăpadă. În profunzime, regăsim structuri de plăci de vânt mai vechi, precum și cruste de gheață. La supraîncărcări slabe stratul instabil de la suprafață poate aluneca, declanșând avalanșe de dimensiuni medii sau mari, în unele cazuri putând fi angrenate și straturile inferioare cu volume mai importante de zăpadă.

Sub 1800 m stratul de zăpadă depus în ultimele zile este umezit în partea superioară. Insolația și încălzirea vremii din zilele următoare, vor determina umezirea și îngreunarea suplimentară a stratului.

Valorile pozitive ale temperaturilor diurne, vor reprezenta un risc crescut pentru declanșarea avalanșelor spontane de topire, dar totodată vor grăbi și consolidarea stratului. Pe pantele mai înclinate și pe văi unde sunt prezente acumulari însemnate de zăpadă, se pot declanşa spontan curgeri sau avalanşe de dimensiuni medii, riscul fiind amplificat la supraîncărcări oricât de slabe.

 **b). în masivul Bucegi:**

 **La altitudini mai mari de 1800 m: RISC MARE (4)**

La peste 1800 m, zăpada depusă în ultimeme zile măsoară în medie 20-40 cm. În structura stratului predomină cristalele fine și sunt prezente multiple plăci de vânt, cele mai recente formate pe versanții nordici. În interior regăsim pe alocuri cruste de gheață. Un risc crescut îl reprezintă depozitele de zăpadă de pe văi și din zonele adăpostite. Stratul instabil din partea superioară va aluneca chiar și la supraîncărcări slabe conducând la avalanșe medii, în unele cazuri putând fi angrenate și straturile inferioare cu volume mai importante de zăpadă.

 **La altitudini mai mici de 1800 m: RISC ÎNSEMNAT (3)**

La altitudini mai mici de 1800 m stratul de zăpadă este umezit și instabil. În următoarele zile, încălzirea vremii va determina umezirea suplimentară a stratului care se va tasa și consolida ușor. Pe pantele mai înclinate și pe văi unde sunt prezente acumulari însemnate de zăpadă, se pot declanşa spontan curgeri sau avalanşe de topire de dimensiuni medii, riscul fiind amplificat chiar și la supraîncărcări slabe.

 **c).** **în masivele Țarcu – Godeanu :**

 **La altitudini mai mari de 1800 m: RISC MARE (4)**

La peste 1800 m, stratul de zăpadă este instabil în primii 50-60 cm, iar îndeosebi pe versanții nordici și nord-vestici s-au format plăci de vânt cu grosimi semnificative. Vântul puternic a determinat depunerea și acumularea zăpezii în zonele adăpostite și pe văi, iar acolo stratul instabil de la suprafață este fi de dimensiuni mai mari. La supraîncărcări slabe se pot declanșa avalanșe de dimensiuni medii, iar în zonele cu acumulări însemnate, se pot disloca volume mai importante de zăpadă.

 **La altitudini mai mici de 1800 m: RISC ÎNSEMNAT (3)**

La altitudini mai mici de 1800 m, stratul de zăpadă este pe alocuri de dimensiuni mari și este umezit mai ales în pareta superioară, dar și în profunzime. Declanşarea avalanşelor va fi posibilă chiar şi la supraîncărcări slabe, pe pantele cu înclinație mare, dar se pot declanşa și spontan curgeri sau avalanşe de topire de suprafaţă care să angreneze primii 30-40 cm de zăpadă.

**d). în masivul Parâng – Șureanu:**

 **La altitudini mai mari de 1800 m: RISC MARE (4)**

La altitudini mai mari de 1800 m, stratul de zăpadă depus în ultimele zile măsoară cca. 40-50 cm, mai însemnat pe versanții sudici. Pe versanții cu expunere nordică și nord-vestică s-au format plăci de vânt ce pot avea grosimi importante și se pot rupe cu ușurință. În locurile adăpostite sunt depozite mai însemnate de zăpadă. La o supraîncărcare slabă stratul instabil de la suprafață poate aluneca, declanșând avalanșe de dimensiuni medii sau mari, în unele cazuri putând fi angrenate și straturile inferioare cu volume mai importante de zăpadă.

 **La altitudini mai mici de 1800 m: RISC ÎNSEMNAT (3)**

La altitudini mai mici de 1800 m, stratul este umezit atât la suprafață cât și în profunzime. În următoarele zile, încălzirea vremii va determina umezirea suplimentară a stratului care se va tasa și consolida ușor. Pe pantele mai înclinate și pe văi unde sunt prezente acumulări însemnate de zăpadă, se pot declanşa spontan curgeri sau avalanşe de topire de dimensiuni medii, riscul fiind amplificat chiar și la supraîncărcări slabe.

**e). în Munții Vlădeasa – Muntele Mare: - RISC ÎNSEMNAT (3)**

Stratul depus în ultimele zile are dimensiuni reduse, iar cel din profunzime este umezit și mediu stabilizat. Insolația, încălzirea vremii din zilele următoare și precipitațiile mixte vor determina umezirea suplimentară, topirea și tasarea stratului. Se pot declanşa curgeri sau avalanşe de dimensiuni mici sau medii, atât spontan, cât mai ales la supraîncărcări.

**f). în Grupa Nordică a Carpaților Orientali (zona Munților Rodnei):**

**La altitudini mai mari de 1800 m: RISC ÎNSEMNAT (3)**

La peste 1800 m, dimensiunea stratului de zăpadă variază semnficativ în funcție de relief, de la 20-30 cm pe platouri până la câțiva metri în zonele adăpostite. Pe pantele mai înclinate, declanşarea avalanşelor va fi posibilă la supraîncărcări slabe, riscul fiind crescut în zonele cu acumulări mai însemnate de zăpadă.

**La altitudini mai mici de 1800 m: RISC MODERAT (2)**

La altitudini mai mici de 1800 m stratul de zăpadă are dimensiuni mai reduse, iar în zilele următoare se va umezi semnificativ și consolida. Avalanșe de mici dimensiuni vor fi posibile doar la supraîncărcări mari.

**g). în Grupa Centrală a Carpaților Orientali (zona Munțiilor Călimani – Bistriței - Ceahlău):**

**La altitudini mai mari de 1800 m: RISC ÎNSEMNAT (3)**

La peste 1800 m, stratul de zăpadă depus în ultima perioadă măsoară în media cca. 20 cm, iar pe majoritatea versanților sunt formate plăci de vânt recente. Pe văi și în zonele adăpostite sunt depozite însemnate de zăpadă. Pe pantele cu înclinare mare, declanşarea avalanşelor va fi posibilă la supraîncărcări slabe.

**La altitudini mai mici de 1800 m: RISC MODERAT (2)**

La altitudini mai mici de 1800 m stratul de zăpadă are dimensiuni mai reduse, fiind relativ stabilizat, avalanșe de mici dimensiuni fiind posibile doar în cazuri izolate pe pante foarte înclinate, la supraîncărcări mari în zonele cu acumulări însemnate de zăpadă.

**Notă:**

**RISC MARE (4) –** cod roşu (4) ■ - stratul de zăpadă este puţin stabilizat pe majoritatea pantelor suficient de înclinate. Declanşarea avalanşelor este probabilă chiar şi printr-o slabă supraîncarcare, pe numeroase pante suficient de înclinate. În anumite situaţii sunt de aşteptat numeroase declanşări spontane de avalanşe de dimensiuni medii şi adesea chiar mari.

**RISC ÎNSEMNAT-** cod portocaliu (3) ■- pe numeroase pante suficient de înclinate, stratul de zăpadă este mediu sau putin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

**RISC MODERAT -** cod galben (2) ■ - pe anumite pante suficient de inclinate, stratul de zăpadă este mediu stabilizat; în rest este stabil. Declanşările de avalanşe sunt posibile mai ales din cauza supraîncărcării (cu schiori sau turişti) şi pe unele pante ce sunt descrise în buletin. Nu sunt aşteptate declanşările spontane de avalanşe de mare amploare.

***II. CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

**GNM CJ Bacău şi ABA Siret-Bacău**  informează despre **o poluare accidentală în zona Parc 20 Tazlau, jud. Bacău, ca urmare a spargerii unei conducte de amestec apă sărată cu ţiţei OMV Petrom, la data de 26.01.2019, ora 15.10.** **A fost afectat cursul de apa Pârâul Zemeş, afluent al râului Tazlău, pe un tronson de aproximativ 30 metri liniari şi sol afectat 20mp, ca urmare a scurgerii de 4 metri cubi de amestec ţiţei cu apă**. Nu s-au semnalat irizaţii pe cursul de apa (amestecul de apă şi ţiţei fiind preponderent congelat datorită temperaturilor scăzute). S-a oprit pomparea şi se acţionează pentru curăţarea zonei afectate, prin colectarea de ţiţei scurs congelat. S-au montat 2 baraje absorbante si imprastiat spill-sorb, la fata locului fiind prezentă autovidanja aparţinând SC ROHER şi personal de serviciu care colecta produsul în zona barajelor amplasate pe cursul de apă. Au fost informate: SGA Bacău, GNM-CJ Bacău, ISU Bacău şi UAT Zemeş. Reprezentanţi ai SGA Bacău, GNM-CJ Bacău şi ISU Bacău, se vor deplasa în zonă pentru verificarea aspectelor semnalate. Se va reveni cu noi informaţii, după finalizarea verificărilor în teren.

**ABA Argeş-Vedea** informează despre **o poluare cu irizaţii de petrol a apei văii Samalei şi a râului Carcnov, în zona loc. Priboieni, jud. Argeş, cauzată de spargerea unei conducte PETROM SA, la data de 26.01.19 ora 12.00**. S-au amplasat trei baraje pentru colectarea irizaţiilor.

**APM Argeş şi ABA Argeş-Vedea** revin cu informaţii referitoare la producerea la data de 15.01.2019, ora 10.00, a unei poluări cu 80 litri ţiţei şi 150 l apă de zăcământ a râului Cotmeana (irizaţii pe cca 1000 m liniari) şi a 5 mp sol pe malul acestuia din cauza coroziunii unei conducte aparţinând OMV Petrom în zona loc. Poiana Lacului, judeţul Argeş, la cca 250 m de sonda 1331. În urma deplasării la faţa locului a reprezentanţilor ABA Argeş-Vedea la data de 23.01.2019, au fost constatate următoarele:

S-au amplasat trei baraje noi pentru colectarea irizaţiilor care au înlocuit pe cele anterioare, fiind contaminate; S-au recuperat încă 5 litri ţiţei.

- Se va termina ecologizarea zonei cu termen 30.01.2019;

Irizaţiile de ţiţei au fost eliminate în procent de circa 70% din suprafaţa luciului de apă.

**2.3. Pe Marea Neagră**

Nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate în intevalul 23-24.01.2019, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

1. **În domeniul solului şi vegetaţiei**

Nu au fost semnalate evenimente deosebite, iar la nivelul fondului forestier de stat nu s-au înregistrat incendii sau doborâturi de vânt.

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 24.01.2019 - 25.01.2019 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICAR EȘI RESURSE UMANE